Strafgefangenenlager Nord

Strafgefangenenlager Nord (i kortform også kjent som Lager Nord) var et nettverk av fangeleirer i Finnmark og Troms. Hovedleiren lå i Alta. I forbindelse med opptrappingen av Organisation Todts byggeprogram i Norge i april 1942 ble det besluttet å sende tyske og jugoslaviske fanger som arbeidskraft.  tyske fanger ble sendt til Nord-Norge  fra fangeleirer i Emsland i to puljer i juli og september 1942. Disse var tyskere som hadde blitt sparket ut fra Wehrmacht etter å ha blitt dømt til tukthusstraff. I juli 1943 ble en tredje pulje med 599 tukthusfanger, for det meste tyske, sendt fra Tyskland til Finnmark. Fangene ble plassert i forskjellige underleirer over hele Finnmark og satt til veiarbeid eller befestningsbygging om sommeren/høsten og snørydding om vinteren. 

På grunn av veibyggingens bevegelige karakter ble underleirer opprettet og avviklet etter hvert som arbeidene skred frem. Totalt oppstod det nesten 40 underleirer som ble administrert fra Alta. Behandlingen av fangene var til dels svært hensynsløs. Minst 272 fanger døde i løpet av tiden i Norge, men antallet var sannsynligvis langt høyere. Strafgefangenenlager Nord lå under det tyske justisministeriets jurisdiksjon. Fangevokterne var tyske betjenter fra fengselsvesenet. I forbindelse med evakueringen av Finnmark høsten 1944 ble fangene, som grunnet dødsfall og returtransporter til Tyskland talte rundt , fraktet til Harstad og Trondenes, hvor det nye Strafgefangenenlager Nord ble opprettet i Trondenes, like ved en leir for sovjetiske krigsfanger. Fangene ble først befridd i august 1945, da norske militære aksjonerte etter at fanger klarte å smugle ut rapporter om de grove krigsforbrytelsene som vokterne hadde begått.

Referanser

Kilder 
Gunnar D. Hatlehol: «Norwegeneinsatz» 1940-1945. Organisation Todts arbeidere i Norge og gradene av tvang. Doktoravhandling, NTNU (2015) ISBN 978-82-326-1194-2
Gunnar D. Hatlehol: Fangenskap og tvangsarbeid i det tyskokkuperte Norge 1940-1945 i Arbeiderhistorie: Årbok for Arbeiderbevegelsens arkiv og bibliotek 2020
Erich Kosthorst & Bernd Walter (red.): Konzentrations- und Strafgefangenenlager im Dritten Reich. Beispiel Emsland (Düsseldorf: Droste, 1983)
Elke Suhr: Die Emslandlager. Die politische und wirtschaftliche Bedeutung der emsländischen Konzentrations- und Strafgefangenenlager 1933–1945 (Bremen: Donat & Temmen, 1985)

Eksterne lenker 
 Artikkel om Strafgefangenenlager Nord-fangen Paul Gerhard Vogel (skrevet av Raimund Wolfert)

Fangeleirer i Norge under andre verdenskrig